Frydrichas Kuršaitis

Frydrichas Kuršaitis (, 1806 m. balandžio 24 d. Noragėliuose, Pakalnės apskrityje, dab. Slavsko rajone – 1884 m. rugpjūčio 23 d. Krante, dab. Zelenogradske) – Mažosios Lietuvos spaudos darbuotojas, kalbininkas, žodynininkas, kultūros veikėjas, evangelikų liuteronų kunigas, religinių raštų rengėjas, spaudos darbuotojas, Karaliaučiaus universiteto profesorius.

 Biografija 

Baigė Elbingo gimnaziją, 1836–1844 m. studijavo Karaliaučiaus universitete, lankė L. Rėzos vadovaujamą lietuvių kalbos seminarą. 1844 m. įšventintas kunigu. 1841–1883 m. Karaliaučiaus universiteto lietuvių kalbos seminaro vadovas. Nuo 1865 m. Karaliaučiaus universiteto profesorius, 1875 m. filosofijos garbės daktaras ir laisvųjų menų magistras. 1882 m. Čekijos mokslų draugijos narys korespondentas.

1849–1880 m. redagavo Prūsijos valdžios subsidijuojamą savaitraštį „Keleiwis isz Karaliaucziaus broliams lietuwininkams žinias parnesząs“, 1875–1880 m. „Nusidavimai apie evangelijos prasiplatinimą tarp žydų ir pagonių“. 

 Bažnytinė veikla 

Perredagavo ir sukirčiavo oficialiojo giesmyno 1841 m. leidimą, vertė bei perkūrinėjo giesmes, parengdamas jų rinkinius mokykloms (1853 m.), kariuomenei (1854 m.). 1841 m. naujai išvertė Martyno Liuterio „Mažąjį katekizmą“, 1853 m. išleido „Augsburgo išpažinimą“, taisė 1853 m. „Biblijos“, 1865 m. „Naujojo testamento“ leidimus, 1864 m. parašė istorinę Biblijos lietuvių kalba rengimo apžvalgą. Į lietuvių kalbą išvertė blaivybę propaguojančių knygelių, giesmių, pats jas kūrė, sudarė ir išleido giesmynų.

 Mokslinė veikla 

1843 m. pakartotinai išleido Liudviko Rėzos „Dainas“, 1843–1849 m. parengė ir išleido „Lietuvių kalbos tyrinėjimus“, skirtus Karaliaučiaus universiteto lietuvių kalbos seminaro studentams. Pirmoji dalis skirta būdingiausiems vokiečių ir lietuvių kalbų prielinksniams, antrojoje, „Lietuvių kalbos garsų ir kirčio mokslas“ (Laut-und Tonlehre der littauischen Sprache) pirmą kartą išsamiai aprašė lietuvių kalbos garsus ir priegaidės, nustatė keturias daiktavardžių kirčiuotes.

Svarbiausias veikalas – „Lietuvių kalbos gramatika“. Iki J. Jablonskio išsamiausiai aprašė lietuvių kalbos struktūrą, nurodė lietuvių kalbos ribas, vietą indoeuropiečių kalbų šeimoje, santykius su prūsų ir latvių kalbomis, pateikė nemažai Mažosios Lietuvos tarmių pavyzdžių. Jo priegaidžių ženklai – akūtas, cirkumfleksas, gravis vartojami ir dabar. Kaip priedas prie gramatikos pridėtas skyrelis apie lietuvių liaudies dainas, paskelbtos 25 dainos su melodijomis.

Važinėdamas po Lietuvą rinko lietuvių kalbos žodžius. Jam padėjo Simonas Daukantas, Motiejus Valančius, Antanas Baranauskas ir daugelis kitų lietuvių kalbos žinovų. Sukaupęs gausią medžiagą, 1870–1883 m. sudarė 2-jų dalių vokiečių–lietuvių ir lietuvių–vokiečių kalbų žodyną „Wörterbuch der littauischen Sprache“. Jam duomenis rinko iš Mažosios Lietuvos lietuvių gyvosios kalbos ir spausdintų šaltinių. Tekstas sukirčiuotas, antroje dalyje laužtiniuose skliaustuose surašyti žodžiai, dėl kurių autentiškumo jis nebuvo tikras.

Laikomas vienu lietuvių kalbos rašybos kūrėjų. Lietuvių kalbos leksikografijai ir ypač akcentologijai reikšmingais savo darbais padėjo mokslinius pagrindus lituanistiniams tyrinėjimams. Tačiau, amžininkų nuomone, nepajudino nei piršto, kad lietuvių kalba Mažojoje Lietuvoje išliktų gyva. Būdamas monarchistas, konservatyvių pažiūrų žmogus, nerėmė lietuvių tautinio atgimimo nei Mažojoje, nei Didžiojoje Lietuvoje, bet jo veikla pristabdė Mažosios Lietuvos lietuvių nutautimą. Jo darbus pratęsė sūnėnas Aleksandras Kuršaitis.

 Bibliografija 
 Beiträge zur Kunde der littauischen Sprache, Lietuvių kalbos tyrinėjimai, Hartungų spaustuvė, 1843–1849 m., vokiečių kalba:
 Laut-und Tonlehre der littauischen Sprache, 1843-1849 m., 2 d. Königsberg: Druck und Verlag der Hartungschen Hofbuchdruckerei; Berlin: in Commission bei Th. Ch. Fr. Enslin, 1849 m.
 Deutsch-littauische Phraseologie der Präpositionen: eine ergänzende Beilage zum Ruhig-Mielckeschen Wörterbuch, Königsberg: Druck und Verlag der Hartungschen Hofbuchdruckerei, 1843 m.
 Augsburkiszkasis wierôs issipaźinims ewangēliszkosiôs baźnycziôs, kaip tas mete 1530 ciecoriui Kardelui Penktámjam pranesztas ir padůtas, Königsberg: Schultzsche Hofbuchdruckerei, 1853 m.
 Biblija, lietuviškas vertimas, 1865 m.
 Wörterbuch der littauischen Sprache
 Deutsch-littauisches Wörterbuch, Vokiečių-lietuvių kalbų žodynas, 2 t., 1870, 1874 m.
 Littauisch-deutsches Wörterbuch, Lietuvių-vokiečių kalbų žodynas, 1883 m.
 Grammatik der littauischen Sprache, Lietuvių kalbos gramatika, Halle: Verlag der Buchhandlung des Waisenhauses, 1876 m.

 Šaltiniai 

 Fridricho Kuršaičio autobiografija. Žmonės ir kalba. Vilnius 1977
 Duomenys F. Kuršaičio biografijai (parengė V. Drotvinas). Lietuvių kalbotyros klausimai, 1961.

 Nuorodos 
 Laut-und Tonlehre der littauischen Sprache. Epaveldas.lt
 Deutsch-littauische Phraseologie der Präpositionen : eine ergänzende Beilage zum Ruhig-Mielckeschen Wörterbuch. Epaveldas.lt
 Wörterbuch der littauischen Sprache. Epaveldas.lt
 Grammatik der littauischen Sprache. Epaveldas.lt
 Augsburkiszkasis wierôs issipaźinims ewangēliszkosiôs baźnycziôs, kaip tas mete 1530 ciecoriui Kardelui Penktámjam pranesztas ir padůtas / tąjį ant karaliszkojo konsistorijaus paliepimo naujey perweizdējo ir iszdrukawodino Fridrikis Kurszatis, lietuwininkû kunįgs Karaliáucziuje. Epaveldas.lt

Kategorija:Baltistai
Kategorija:Biblijos vertėjai
Kategorija:Lietuvos kalbininkai
Kategorija:Lietuvos protestantų teologai
Kategorija:Mažosios Lietuvos kraštotyrininkai